TARKASTUSLAUSUMA 3. Tilintarkastustuomioistuin on tarkastanut Euroopan unionin toiminnasta tehdyn sopimuksen (SEUT) 287 artiklan mukaisesti a) instituutin tilinpäätöksen, joka sisältää tilinpäätöslaskelmat (3) ja selvityksen talousarvion toteuttamisesta (4)31. joulukuuta 2013 päättyneeltä varainhoitovuodelta; ja b) tilien perustana olevien toimien laillisuuden ja asianmukaisuuden. Toimivan johdon velvollisuus 4. Toimiva johto vastaa instituutin tilinpäätöksen laatimisesta ja sen oikein esittämisestä sekä tilien perustana olevien toimien laillisuudesta ja asianmukaisuudesta (5). a) Instituutin tilinpäätöksen laatimista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää sisäisen valvonnan järjestelmä, jonka pohjalta on mahdollista laatia ja esittää oikein tilinpäätös, jossa ei ole petoksesta tai virheestä johtuvaa olennaista virheellisyyttä, valita asianmukaiset tilinpäätöksen laatimisperiaatteet ja soveltaa niitä komission tilinpitäjän vahvistamien kirjanpitosääntöjen mukaisesti (6) sekä laatia kirjanpidolliset arviot, jotka ovat kyseisissä olosuhteissa kohtuulliset. Johtaja vahvistaa instituutin tilinpäätöksen sen jälkeen, kun instituutin tilinpitäjä on laatinut tilinpäätöksen kaiken käytettävissä olevan tiedon pohjalta ja liittänyt tilinpäätökseen laatimansa ilmoituksen, jossa hän toteaa muun muassa saaneensa kohtuullisen varmuuden siitä, että tilinpäätös antaa kaikilta olennaisilta osiltaan oikean ja riittävän kuvan instituutin taloudellisesta asemasta. b) Tilien perustana olevien toimien laillisuutta ja asianmukaisuutta sekä varainhoidon moitteettomuuden periaatteen noudattamista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää vaikuttava ja tehokas sisäisen valvonnan järjestelmä, joka sisältää riittävän valvonnan ja tarkoituksenmukaiset toimenpiteet sääntöjenvastaisuuksien ja petosten estämiseksi sekä oikeudelliset toimet, joiden avulla tarvittaessa peritään takaisin aiheettomasti maksetut tai käytetyt varat. Tarkastajan velvollisuus 5. Tilintarkastustuomioistuimen vastuulla on antaa tarkastuksensa perusteella tarkastuslausuma Euroopan parlamentille ja neuvostolle (7) tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta. Tilintarkastustuomioistuin toimittaa tarkastuksensa kansainvälisten tilinpäätösstandardien ja eettisten ohjeiden (IFAC) sekä ylimpien tarkastuselinten kansainvälisten standardien (INTOSAI) mukaisesti. Kyseisissä standardeissa edellytetään, että tilintarkastustuomioistuin suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko instituutin tilinpäätöksessä olennaisia virheellisyyksiä ja ovatko tilien perustana olevat toimet lailliset ja asianmukaiset. 6. Tarkastuksessa suoritetaan toimenpiteitä, joiden avulla hankitaan tarkastusevidenssiä tilinpäätökseen sisältyvistä luvuista ja siinä esitettävistä muista tiedoista sekä tilien perustana olevien toimien laillisuudesta ja asianmukaisuudesta. Toimenpiteiden valinta perustuu tarkastajan harkintaan ja arvioon siitä, kuinka suuri on riski, että petoksista tai virheistä johtuen tilinpäätökseen sisältyy olennaisia virheellisyyksiä tai tilien perustana olevien toimien kohdalla on jätetty olennaisella tavalla noudattamatta Euroopan unionin lainsäädännön vaatimuksia. Näitä riskejä arvioidessaan tarkastaja arvioi sisäisiä kontrolleja, jotka ovat relevantteja tilinpäätöksen laatimisen ja sen oikein esittämisen kannalta, sekä valvontajärjestelmiä, joiden avulla on tarkoitus varmistaa tilien perustana olevien toimien laillisuus ja asianmukaisuus. Tämän pohjalta tarkastaja suunnittelee olosuhteisiin nähden tarkoituksenmukaiset tarkastustoimenpiteet. Tarkastukseen kuuluu myös sovellettujen tilinpäätösperiaatteiden asianmukaisuuden ja esitettyjen kirjanpidollisten arvioiden kohtuullisuuden sekä tilinpäätöksen yleisen esittämistavan arvioiminen. 7. Tilintarkastustuomioistuin katsoo, että se on saanut tarpeellisen määrän tarkoitukseen soveltuvaa tarkastusevidenssiä tarkastuslausumansa perustaksi. Lausunto tilien luotettavuudesta 8. Tilintarkastustuomioistuin katsoo, että instituutin taloudellinen asema 31. päivänä joulukuuta 2013 sekä sen toimien tulokset ja rahavirrat mainittuna päivänä päättyneeltä varainhoitovuodelta on esitetty tilinpäätöksessä kaikilta olennaisilta osiltaan oikein instituutin varainhoitoa koskevien säännösten ja komission tilinpitäjän vahvistamien kirjanpitosääntöjen mukaisesti. Perustelut varauman sisältävälle lausunnolle tilien perustana olevien toimien laillisuudesta ja asianmukaisuudesta Ei kohtuullista varmuutta avustusmaksujen laillisuudesta ja asianmukaisuudesta 9. Vuonna 2013 instituutti suoritti avustuksiin liittyviä loppumaksuja ja selvitti ennakkomaksuja (tapahtumia), joiden suuruus oli 84,1 miljoonaa euroa (vuoden 2012 toimien osalta). Avustusmenot vastaavat noin 97:ää prosenttia vuoden 2013 kokonaismenoista. Komissio käy läpi kaikki avustusmaksut, ennen kuin instituutti hyväksyy ne. Instituutti pyrki edelleen panemaan tehokkaasti täytäntöön vaikuttavat ennakkotarkastukset saadakseen kohtuullisen varmuuden avustusmaksujen laillisuudesta ja asianmukaisuudesta. Noin 87 prosenttia osaamis- ja innovaatioyhteisöjen ilmoittamista avustusmenoista kuuluu osaamis- ja innovaatioyhteisöjen ja niiden yhteistyökumppaneiden palkkaamien riippumattomien ulkoisten tarkastajien antamien tarkastuslausuntojen piiriin. Instituutti itse suoritti ennakkotarkastuksia, jotka koostuivat kattavista asiakirjatarkastuksista. Jos erityisiä riskejä havaittiin, instituutti tarkasti tositteet, jotka osaamis- ja innovaatioyhteisöt ja niiden yhteistyökumppanit olivat sille toimittaneet. Tilintarkastustuomioistuin havaitsi, että tarkastuslausuntojen laatu on paranemassa, mikä osin johtuu paremmista ohjeista. Se totesi kuitenkin, että riippumattomien tarkastusyritysten työtä on yleisesti ottaen aihetta kehittää edelleen. 10. Saadakseen lisävarmuuden avustusmaksujen laillisuudesta ja asianmukaisuudesta instituutti teki riippumattoman tarkastusyrityksen kanssa sopimuksen täydentävistä jälkitarkastuksista. Jälkitarkastus kohdistettiin osaamis- ja innovaatioyhteisöjen 300 yhteistyökumppanista 29 kumppanin kuluilmoituksiin, mikä vastaa 29:ää prosenttia kaikista varainhoitovuoden 2013 avustusmaksuista. Jälkitarkastuksen tulokset vahvistivat, että ennakkotarkastukset ovat aiempaa parempia, mutta eivät vielä täysin vaikuttavia. Jälkitarkastuksilla havaittujen virheiden vuoksi instituutti päätti vuonna 2014 periä takaisin kaikkiaan 5 75 593 euron määrän, joka vastaa kolmea prosenttia tarkastetuista vuoden 2012 avustuksista. Olennaisia hankintavirheitä 11. Neuvottelumenettelyn perusteella tehdyn kahden puitesopimuksen mukaisesti vuonna 2013 suoritettiin maksuja 6 65 000 euroa (vuonna 2010 tehty puitesopimus) ja 1 05 000 euroa (vuonna 2012 tehty puitesopimus). Tarkastuksessa ilmeni, että neuvottelumenettelyn käyttö ei ollut perusteltua, joten siihen liittyvät maksut ovat sääntöjenvastaisia. 12. Kohdissa 9–11 kuvattujen seikkojen yhdistetty virhetaso on 2–3 prosenttia vuoden 2013 kokonaismenoista. Varauman sisältävä lausunto tilien perustana olevien toimien laillisuudesta ja asianmukaisuudesta 13. Tilintarkastustuomioistuin katsoo, että varauman sisältävän lausunnon perusteluissa (ks. kohdat 9–12) kuvattujen seikkojen mahdollisia vaikutuksia lukuun ottamatta 31. päivänä joulukuuta 2013 päättyneeltä varainhoitovuodelta annetun tilinpäätöksen perustana olevat toimet ovat kaikilta olennaisilta osiltaan lailliset ja asianmukaiset.